ঢাকা, বাংলাদেশনিউজ২৪x৭.কম  সেনানিবাসের বাড়ি নিয়ে সাবেক প্রধানমন্ত্রী, বিএনপি চেয়ারপার্সন বেগম খালেদা জিয়ার দায়ের করা আদালত অবমাননা মামলা আদালত খারিজ করে দিয়েছে। বুধবার সকাল সাড়ে ৯টায় প্রধান বিচারপতি এবিএম খায়রুল হকের  নেতৃত্বে তিন সদস্যের বেঞ্চ ১ মিনিট শুনানি শেষে এ রায় দেন। রায়ে বলা হয় খালেদার দায়ের করা মামলায় আইনজীবীরা অংশ না নেয়ায় যথাযথভাবে উত্থাপিত হয়নি মর্মে তাই এ মামলা খারিজ করে দিয়েছে আদালত। এর আগে ৩০ নভেম্বর হরতালের দিন এ মামলার শুনানির জন্য কার্য তালিকায় থাকলেও প্রধান বিচারপতি পরক্ষণে তা বাতিল করেন।  সেনানিবাসের বাড়ির বিষয়ে উচ্চ আদালতে নিষ্পত্তি না হওয়ার আগে খালেদা জিয়াকে উচ্ছেদ করা হয়েছে এমন অভিযোগে গত ২৩ নভেম্বর খালেদা জিয়া সরকারের ৩ সচিবসহ ৮ জনের বিরুদ্ধে সুপ্রিম কোর্টে আদালত অবমাননার মামলা দায়ের করেন।  এদিকে আপিল বিভাগের বিচারকদের প্রতি আস্থা না থাকায় আদালতের কার্যতালিকা থেকে লিভ টু আপিল আবেদন প্রত্যাহার করতে গেলে সেটা প্রত্যাহার করতে দেয়া হয়নি বলে অভিযোগ করেছেন খালেদা জিয়ার আইনজীবি ব্যারিষ্টার মওদুদ আহমদ। পক্ষান্তরে এটর্নি জেনারেল বলেছেন, খালেদা জিয়ার আইনজীবিরা উপস্থিত না হওয়ায় মামলাটি উত্থাপিত হয়নি বিবেচনা করে আপিল বিভাগ খারিজ করে দিয়েছে।  খালেদা জিয়া মামলার বিবাদীরা হচ্ছেন, প্রতিরক্ষা সচিব খন্দকার আসাদুজ্জামান, মন্ত্রিপরিষদ সচিব আব্দুল আজিজ, স্বরাষ্ট্র সচিব আবদুস সোবহান শিকদার, সামরিক  ভূ-সম্পত্তি অধিদপ্তরের পরিচালক মর্তুজা আহমেদ, উপ-পরিচালক শফিকুল আহমেদ, মিলিটারি এস্টেট অফিসার এসএম ইমদাদুল হক, সেনানিবাস বোর্ডের চেয়ারম্যান তানবীর হাসান মজুমদার এবং আন্তঃবাহিনী জনসংযোগ পরিদপ্তরের (আইএসপিআর) পরিচালক শাহীনুল ইসলাম।  বাংলাদেশনিউজ২৪x৭.কম/এসএ.